Meddelelse om indledning af en antidumpingprocedure vedrørende importen af lommetændere med gas som brændstof, ikke til genopfyldning, med oprindelse i Folkerepublikken Kina, Indonesien, Malaysia og Vietnam og om indledning af en interimsundersøgelse af antidumpingtolden på importen af lommetændere med fyrsten med gas som brændstof, ikke til genopfyldning, med oprindelse i Folkerepublikken Kina eller afsendt fra eller med oprindelse i Taiwan og på importen af visse lommetændere med fyrsten, til genopfyldning, med oprindelse i Folkerepublikken Kina eller afsendt fra eller med oprindelse i Taiwan

(2002/C 153/03)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved forordning (EF) nr. 2238/2000(2) ("grundforordningen"), hvori det hævdes, at lommetændere med gas som brændstof, ikke til genopfyldning, med oprindelse i Folkerepublikken Kina ("Kina"), Indonesien, Malaysia og Vietnam ("de pågældende lande") importeres til dumpingpriser, hvorved EF-erhvervsgrenen forvoldes væsentlig skade.

1. Klage

Klagen blev indgivet den 14. maj 2002 af EFLM (European Federation of Lighter Manufacturers) ("klageren") på vegne af producenter, der tegner sig en væsentlig del, i dette tilfælde over 90 %, af den samlede produktion i Fællesskabet af lommetændere med gas som brændstof, ikke til genopfyldning.

2. Vare

Den vare, der påstås indført til dumpingpriser, er lommetændere med gas som brændstof, ikke til genopfyldning, hvad enten det er tændere med flint eller piezo-tændere, også med en anordning til genopfyldning, med oprindelse i Kina, Indonesien, Malaysia og Vietnam ("den pågældende vare"), som i øjeblikket tariferes under KN-kode 9613 10 00 og 9613 20 10 og 9613 20 90. Disse KN-koder angives kun til orientering.

3. Påstand om dumping

Påstanden om dumping i forbindelse med Indonesien og Malaysia er baseret på en sammenligning af en beregnet normal værdi med eksportpriserne på den pågældende vare ved salg til Fællesskabet.

I henhold til artikel 2, stk. 7, i grundforordningen fastsatte klageren den normale værdi for Kina og Vietnam på grundlag af prisen i et land med markedsøkonomi, som er nævnt i punkt 5.1, litra d), i denne meddelelse. Påstanden om dumping er baseret på en sammenligning af den normale værdi som fastsat ovenfor med eksportpriserne på den pågældende vare ved salg til Fællesskabet.

På dette grundlag er de beregnede dumpingmargener betydelige.

4. Påstand om skade

Klageren har fremlagt beviser for, at importen af den pågældende vare fra Kina, Indonesien, Malaysia og Vietnam globalt er steget i absolutte tal og målt i markedsandele.

Det hævdes, at mængden af den pågældende importerede vare og priserne herpå bl.a. har haft negative følgevirkninger for EF-erhvervsgrenens markedsandel, salgsmængde og priser, hvilket har haft betydelige negative følger for EF-erhvervsgrenens samlede resultater, finansielle situation og beskæftigelsen.

5. Procedure

Kommissionen har efter høring af det rådgivende udvalg fastslået, at klagen er indgivet af eller på vegne af den pågældende EF-erhvervsgren, og at der foreligger tilstrækkelige beviser til at begrunde indledningen af en procedure, og den iværksætter hermed en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Ved undersøgelsen vil det blive fastslået, om den pågældende vare med oprindelse i Kina, Indonesien, Malaysia og Vietnam importeres til dumpingpriser, og om dette har forvoldt skade.

a) Stikprøver

I betragtning af det åbenbart store antal parter, der er involveret i denne procedure, kan Kommissionen beslutte at anvende stikprøver i overensstemmelse med artikel 17 i grundforordningen.

i) Stikprøver af eksportører/producenter i Kina

For at sætte Kommissionen i stand til at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle eksportører/producenter eller repræsentanter, som handler på disses vegne, om at give sig til kende over for Kommissionen og indgive følgende oplysninger om deres selskab eller selskaber inden for den frist, der er fastsat i punkt 6, litra b), nr. i), i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- omsætningen i lokal valuta og den mængde (i enheder) af den pågældende vare, der solgtes til eksport til Fællesskabet i perioden fra 1. april 2001 til 31. marts 2002

- om selskabet har til hensigt at fremsætte krav om fastsættelse af en individuel margen eller markedsøkonomisk status (kun producenter kan fremsætte krav om en individuel margen og markedsøkonomisk status)

- for selskaber, som fremsætter krav om markedsøkonomisk status, omsætningen i lokal valuta og den mængde (i enheder) af den pågældende vare, der solgtes på hjemmemarkedet i perioden fra 1. april 2001 til 31. marts 2002

- nøjagtig angivelse af selskabets aktiviteter med hensyn til produktionen af den pågældende vare

- navnene på og nøjagtig angivelse af de aktiviteter, der udøves af alle forretningsmæssigt forbundne selskaber(3), der er involveret i produktion og/eller salg (på eksport- og/eller hjemmemarkedet) af den pågældende vare

- alle andre relevante oplysninger, som kan være nyttige for Kommissionen til udvælgelsen af stikprøven

- en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil desuden kontakte myndighederne i eksportlandet og alle kendte sammenslutninger af eksportører/producenter for at indhente de oplysninger, som den anser for nødvendige for at udvælge stikprøven af eksportører/producenter.

ii) Stikprøver af importører

For at sætte Kommissionen i stand til at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle importører eller repræsentanter, som handler på disses vegne, om at give sig til kende over for Kommissionen og indgive følgende oplysninger om deres selskab eller selskaber inden for den frist, der er fastsat i punkt 6, litra b), nr. i), i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i euro i perioden fra 1. april 2001 til 31. marts 2002

- det samlede antal ansatte

- nøjagtig angivelse af selskabets aktiviteter vedrørende den pågældende vare

- mængden i enheder og værdien i euro af importen til og videresalget på Fællesskabets marked af den pågældende vare med oprindelse i Kina, Indonesien, Malaysia og Vietnam i perioden fra 1. april 2001 til 31. marts 2002

- navnene på og nøjagtig angivelse af de aktiviteter, der udøves af alle forretningsmæssigt forbundne selskaber(4) der er involveret i produktion og/eller salg af den pågældende vare

- alle andre relevante oplysninger, som kan være nyttige for Kommissionen til udvælgelsen af stikprøven

- en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil desuden kontakte alle kendte sammenslutninger af importører for at indhente de oplysninger, som den anser for nødvendige for at udvælge stikprøven af importører.

iii) Endelig udvælgelse af stikprøven

Alle interesserede parter, som ønsker at indgive oplysninger, der er relevante for udvælgelsen af stikprøven, skal under alle omstændigheder gør dette inden for den frist, der er fastsat i punkt 6, litra b), nr. ii), i denne meddelelse.

Kommissionen har til hensigt at foretage den endelige udvælgelse af stikprøven efter at have konsulteret de berørte parter, der har givet udtryk for, at de er villige til at indgå i stikprøven.

Selskaber, der indgår i stikprøven, skal besvare et spørgeskema inden for den frist, der er fastsat i punkt 6, litra b), nr. iii), i denne meddelelse, og udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine afgørelser på de foreliggende faktiske oplysninger i overensstemmelse med artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige til sin undersøgelse, vil Kommissionen sende spørgeskemaer til EF-erhvervsgrenen og til alle producentsammenslutninger i Fællesskabet, til de eksportører/producenter i Kina, der er udtaget til stikprøven, til eksportører/producenter i Indonesien, Malaysia og Vietnam, til alle sammenslutninger af eksportører/producenter, til de importører, der er udtaget til stikprøven, til alle importørsammenslutninger, der er nævnt i klagen, samt til myndighederne i de pågældende eksportlande.

i) Eksportører/producenter i Indonesien, Malaysia og Vietnam

Alle sådanne interesserede parter opfordres til at kontakte Kommissionen hurtigst muligt via fax og senest inden for den frist, der er fastsat i punkt 6, litra a), nr. i), i denne meddelelse, for at få fastslået, om de er opført i klagen, og om nødvendigt anmode om et spørgeskema, idet den frist, der er fastsat i punkt 6, litra a), nr. ii), i denne meddelelse, gælder for alle sådanne parter.

ii) Eksportører/producenter i Kina, som fremsætter krav om en individuel margen

Eksportører/producenter i Kina, som fremsætter krav om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indgive et udfyldt spørgeskema inden for den frist, der er fastsat i punkt 6, litra a), nr. ii), i denne meddelelse. De skal derfor anmode om et spørgeskema inden for den frist, der er fastsat i punkt 6, litra a), nr. i), i denne meddelelse. Sådanne parter bør imidlertid være opmærksomme på, at Kommissionen i tilfælde af, at der anvendes stikprøver af eksportører/producenter, alligevel kan beslutte ikke at beregne en individuel margen for dem, hvis antallet af eksportører/producenter er så stort, at en individuel behandling vil være urimelig byrdefuld og hindre, at undersøgelsen afsluttes rettidigt.

c) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelser af spørgeskemaet og fremlægge dokumentation herfor. Disse oplysninger og dokumentation skal være Kommissionen i hænde inden for den frist, der er fastsat i punkt 6, litra a), nr. ii), i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. Denne anmodning skal indgives inden for den frist, der er fastsat i punkt 6, litra a), nr. iii), i denne meddelelse.

d) Udvælgelse af et land med markedsøkonomi

I overensstemmelse med artikel 2, stk. 7, litra a), i grundforordningen påtænkes det at vælge Filippinerne som et egnet land med markedsøkonomi med henblik på fastsættelse af den normale værdi for Kina og Vietnam. Interesserede parter opfordres til at fremsætte bemærkninger til rimeligheden af dette valg inden for den særlige frist, der er fastsat i punkt 6, litra c), i denne meddelelse.

e) Markedsøkonomisk status

For de eksportører/producenter i Kina og Vietnam, som hævder og fremlægger tilstrækkelige beviser for, at de driver virksomhed under markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i overensstemmelse med artikel 2, stk. 7, litra b), i grundforordningen. Eksportører/producenter, som agter at fremsætte behørigt begrundede krav, skal gøre dette inden for den særlige frist, der er fastsat i punkt 6, litra d), i denne meddelelse. Kommissionen vil sende formularer til fremsættelse af krav til alle eksportører/producenter i Kina, som enten er blevet inddraget i stikprøven, eller som har fremsat krav om en individuel margen, samt til myndighederne i Kina.

5.2. Procedure for vurdering af Fællesskabets interesser

Hvis påstanden om, at der forekommer dumping og derved forvoldes skade, bekræftes, vil der i overensstemmelse med artikel 21 i grundforordningen blive truffet afgørelse om, hvorvidt det ikke vil stride mod Fællesskabets interesser at indføre antidumpingforanstaltninger. EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger inden for den generelle frist, der er fastsat i punkt 6, litra a), nr. ii), i denne meddelelse, forudsat at de kan dokumentere, at der er en objektiv forbindelse mellem deres aktiviteter og den pågældende vare. Parter, der har handlet som anført i foregående sætning, kan anmode om at blive hørt mundtligt med angivelse af, hvilke særlige grunde der er til, at de bør høres, inden for den frist, der er fastsat i punkt 6, litra a), nr. iii), i denne meddelelse. Det skal bemærkes, at der kun tages hensyn til oplysninger, der indgives i henhold til artikel 21, hvis de er behørigt dokumenterede ved indgivelsen.

6. Frister

a) Generelle frister

i) For anmodning om spørgeskemaer eller formularer til fremsættelse af krav

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at parterne kan give sig til kende og indsende besvarelser af spørgeskemaet og andre oplysninger

Alle interesserede parter skal, hvis der i undersøgelsen skal tages hensyn til deres redegørelser, give sig til kende over for Kommissionen, fremsætte deres synspunkter og indgive besvarelser af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

Selskaber, der er udvalgt til at indgå i en stikprøve, skal indgive besvarelse af spørgeskemaet inden for den frist, der er fastsat i punkt 6, litra b), nr. iii), i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist med hensyn til stikprøven

i) De oplysninger, der er angivet i punkt 5.1, litra a), nr. i), og punkt 5.1, litra a), nr. ii), skal være Kommissionen i hænde senest 15 dage efter datoen for offentliggørelsen af denne meddelelse i De Europæiske Fællesskabers Tidende, da Kommissionen har til hensigt at konsultere berørte parter, som har givet udtryk for, at de er villige til at indgå i stikprøven, om den endelige udvælgelse af denne inden for et tidsrum af 21 dage fra offentliggørelsen af denne meddelelse i De Europæiske Fællesskabers Tidende.

ii) Alle andre oplysninger, der er relevante for udvælgelsen af stikprøven som omhandlet i punkt 5.1, litra a), nr. iii), skal være Kommissionen i hænde inden for et tidsrum af 21 dage fra offentliggørelsen af denne meddelelse i De Europæiske Fællesskabers Tidende.

iii) Besvarelser af spørgeskemaer fra parter, der indgår i stikprøven, skal være Kommissionen i hænde senest 37 dage fra datoen for meddelelsen om, at de indgår i stikprøven.

c) Særlig frist for udvælgelse af et land med markedsøkonomi

Parter i undersøgelsen kan fremsætte bemærkninger til valget af Filippinerne, der som nævnt i punkt 5.1, litra d), i denne meddelelse påtænkes anvendt som land med markedsøkonomi med henblik på fastsættelsen af den normale værdi for Kina og Vietnam. Disse bemærkninger skal være Kommissionen i hænde senest ti dage efter datoen for offentliggørelsen af denne meddelelse i De Europæiske Fællesskabers Tidende.

d) Særlig frist for indgivelse af krav om markedsøkonomisk status

Behørigt begrundede krav om markedsøkonomisk status som omhandlet i punkt 5.1, litra e), i denne meddelelse skal være Kommissionen i hænde senest 21 dage fra datoen for udvælgelsen af en stikprøve eller som fastsat af Kommissionen.

7. Skriftlige redegørelser, besvarelser af spørgeskema og korrespondance

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post-adresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel Kontor J-79 - 5/16 B - 1049 Bruxelles Fax (32-2) 295 65 05 Telex: COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller på anden måde undlader at meddele disse oplysninger inden for fristerne eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger i overensstemmelse med artikel 18 i grundforordningen.

Konstateres det, at en interesseret part har indgivet urigtige eller vildledende oplysninger, ses der bort fra sådanne oplysninger, og der kan gøres brug af de foreliggende faktiske oplysninger.

9. Tidsplan for undersøgelsen

Undersøgelsen vil i henhold til artikel 6, stk. 9, i grundforordningen blive afsluttet senest 15 måneder fra datoen for offentliggørelsen af denne meddelelse i De Europæiske Fællesskabers Tidende. I henhold til artikel 7, stk. 1, i grundforordningen kan der senest indføres midlertidige foranstaltninger ni måneder efter offentliggørelsen af denne meddelelse i De Europæiske Fællesskabers Tidende.

10. Fornyet undersøgelse af eksisterende foranstaltninger

Ved Rådets forordning (EF) nr. 1824/2001(5) blev der indført en endelig antidumpingtold på importen af lommetændere med fyrsten med gas som brændstof, ikke til genopfyldning, henhørende under KN-kode 9613 10 00 (Taric-kode 9613 10 00*19 ), med oprindelse i Kina og opretholdt den antidumpingtold, der blev udvidet ved Rådets forordning (EF) nr. 192/1999(6), på importen af visse lommetændere med fyrsten, til genopfyldning, med oprindelse i Kina eller afsendt fra eller med oprindelse i Taiwan, henhørende under KN-kode ex 9613 20 90 (Taric-kode 9613 20 90*21 og 9613 20 90*29 ), og på importen af lommetændere, ikke til genopfyldning, afsendt fra Taiwan og henhørende under KN-kode 9613 10 00 (Taric-kode 9613 10 00*19 ) eller med oprindelse i Taiwan og henhørende under KN-kode 9613 10 00 (Taric-kode 9613 10 00*19 ).

Besluttes det, at der skal indføres foranstaltninger på importen af lommetændere med gas som brændstof, ikke til genopfyldning, hvad enten det er tændere med fyrsten eller piezo-tændere, også med en anordning til genopfyldning, med oprindelse i Kina ved den procedure, der er indledt ved denne meddelelse, vil det ikke længere være nødvendigt at opretholde de foranstaltninger, der er indført ved forordning (EF) nr. 1824/2001, og forordning (EF) nr. 1824/2001 vil således skulle ændres eller ophæves i overensstemmelse hermed. Der bør derfor indledes en fornyet interimsundersøgelse af forordning (EF) nr. 1824/2001 for at give mulighed for de nødvendige ændringer eller ophævelse på baggrund af den undersøgelse, der er indledt ved nærværende meddelelse.

Kommissionen iværksætter derfor en interimsundersøgelse af forordning (EF) nr. 1824/2001 i henhold til artikel 11, stk. 3, i grundforordningen. Bestemmelserne i punkt 5, 6, 7 og 8 i meddelelsen finder tilsvarende anvendelse for denne interimsundersøgelse.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) For en definition af "forretningsmæssigt forbundne selskaber" henvises til artikel 143, stk. 1, i Kommissionens forordning (EØF) nr. 2454/93 om visse gennemførelsesbestemmelser til EF-toldkodeksen (EFT L 253 af 11.10.1993, s. 1).

(4) For en definition af "forretningsmæssigt forbundne selskaber" henvises til artikel 143, stk. 1, i Kommissionens forordning (EØF) nr. 2454/93 om visse gennemførelsesbestemmelser til EF-toldkodeksen (EFT L 253 af 11.10.1993, s. 1).

(5) EFT L 248 af 18.9.2001, s. 1.

(6) EFT L 22 af 29.1.1999, s. 1.